SKRIFTLIG FORESPØRGSEL E-0629/01

af Theresa Villiers (PPE-DE) til Kommissionen

(6. marts 2001)

Om: Det Europæiske Råd i Lissabon og finansielle tjenesteydelser

1. Det Europæiske Råd i Lissabon i 2000 anførte, at der skal tages skridt til at gøre det lettere for alle investorer at få udbytte af deres deltagelse i et integreret marked, idet hindringer for investering i pensionsfonde fjernes, at fremme yderligere integration af markederne for statsobligationer og få dem til at fungere bedre gennem mere udbredt konsultation og større åbenhed om tidsplaner, teknikker og instrumenter for obligationsudstedelse, at få markederne for grænseoverskridende salg og genkøb (repo) til at fungere bedre, at øge sammenligneligheden af selskabernes balancer og at intensivere samarbejdet mellem dem, der regulerer EU's finansmarkeder. Hvilke skridt er der taget i så henseende?

2. Det Europæiske Råd i Lissabon i år 2000 anførte, at der burde gøres en indsats for at sikre, at handlingsplanen for risikovillig kapital er gennemført fuldt ud senest i 2003. Mener Kommissionen, at dette mål vil blive opfyldt, og hvorledes kan den støtte dette synspunkt?

3. Det Europæiske Råd i Lissabon i 2000 anførte, at der i overensstemmelse med konklusionerne fra Det Europæiske Råd i Helsingfors skal indgås en endelig aftale om den foreslåede skatte- og afgiftspolitiske pakke. Hvilke skridt er der taget i så henseende?

4. Det Europæiske Råd i Lissabon i 2000 anmodede Rådet og Kommissionen om under anvendelse af de eksisterende procedurer senest i foråret 2001 at forelægge en rapport, der vurderer, hvordan de offentlige finanser har bidraget til vækst og beskæftigelse, og på grundlag af sammenlignelige data og indikatorer vurderer, om der træffes passende konkrete foranstaltninger med henblik på at lette skattetrykket på arbejdskraft at omlægge de offentlige udgifter, således at kapitaldannelse [] tillægges større relativ betydning [og] at sikre de offentlige finansers holdbarhed på lang sigt. Hvornår vil denne rapport blive forelagt?

Svar afgivet på Kommissionens vegne af Pedro Solbes Mira

(14. juni 2001)

I konklusionerne fra Det Europæiske Råd i Lissabon (marts 2000) blev der lagt stor vægt på behovet for at fremskynde gennemførelsen af det indre marked for finansielle tjenesteydelser samt gøre EU's finansielle markeder mere effektive. Der peges i konklusionerne på en lang række konkrete indsatsområder, og fremskridtene på disse områder har været betydelige i løbet af det seneste år.

Hvad angår gennemførelsen af handlingsplanen for finansielle tjenesteydelser fremsatte Kommissionen den 11. oktober 2000 et forslag til direktiv om arbejdsmarkedsorienterede pensionskassers aktiviteter(1). En af målsætningerne er at sikre, at pensionskasserne har tilstrækkelig frihed til at udvikle en effektiv investeringspolitik. Dette vil være et afgørende skridt i retning af at få fjernet hindringerne for investeringer i pensionskasser.

Kommissionen fremsatte den 13. februar 2001 et forslag til forordning(2), som pålægger alle EU-selskaber, der er børsnoteret på et reguleret marked, herunder banker og forsikringsselskaber, at udarbejde deres koncernregnskaber i overensstemmelse med vedtagne internationale regnskabsstandarder (IAS). Medlemsstaterne vil i henhold til forslaget have mulighed for at udvide dette krav til at omfatte ikke-børsnoterede selskaber og individuelle regnskaber. Forordningen ville bidrage til at få fjernet hindringerne for grænseoverskridende handel med værdipapirer ved at øge sammenligneligheden af selskabernes årsregnskaber.

Kommissionen vil inden for den nærmeste fremtid fremsætte et forslag til direktiv om finansielle konglomerater, som skal sikre et mere intensivt samarbejde mellem myndighederne med ansvar for kontrollen med de finansielle markeder i EU. I henhold til direktivforslaget vil der i visse tilfælde skulle udpeges en koordinerende tilsynsmyndighed. Et andet skridt på vejen mod et tættere samarbejde mellem tilsynsmyndighederne blev taget med etableringen af et rundbordsforum for tilsynsmyndigheder, som tæller formænd og sekretariater for samtlige EU-tilsynsorganer. Der er tale om et uformelt forum for udveksling af idéer og erfaring inden for finansiel regulering.

En lang række faktorer har i mellemtiden bidraget til at integrere statsobligationsmarkederne og gøre disse mere velfungerende, og dette gælder især indførelsen af elektronisk handel i mange af medlemsstaterne. Der er også gjort yderligere fremskridt med samordningen af udstedelsesteknikker og -instrumenter inden for rammerne af Brouhns-gruppen(3). Dertil kommer, at direktivforslaget om sikkerhedsstillelse(4) burde medvirke til at skabe et mere velfungerende repomarked.

I oktober 2000 offentliggjorde Kommissionen ydermere en meddelelse til Rådet og Parlamentet, hvori Kommissionen gør status over gennemførelsen af handlingsplanen for risikovillig kapital (RCAP)(5). Det bekræftes i meddelelsen, at der er sket fremskridt med udviklingen af EU's marked for risikovillig kapital siden slutningen af 1990'erne. Samtidig påpeges det dog, at markedet stadig er lille og fragmenteret. Kommissionen understreger i meddelelsen behovet for at gennemføre de elementer i handlingsplanen for finansielle tjenesteydelser, som er relevante for risikovillig kapital, og nævner en række initiativer, som allerede er taget, f.eks. hvad angår forsigtighedstilsyn med tillægspensionsfonde, harmonisede regnskabsstandarder osv. Derudover fremhæves en række prioriterede indsatsområder på nationalt plan, nemlig yderligere lempelse af de reguleringsmæssige restriktioner i de institutionelle investeringer på aktiemarkederne, yderligere begrænsning af den administrative byrde for virksomhederne, afhjælpelse af de negative virkninger af konkurs- og insolvensprocedurerne samt fremskyndelse af de relevante skattereformer. Selv om de fremskridt, der er gjort med gennemførelsen af RCAP, er tilfredsstillende, er der behov for en intensiveret indsats, hvis det - i overensstemmelse med konklusionerne fra Det Europæiske Råd i Lissabon - skal lykkes at gennemføre handlingsplanen senest i 2003.

Der er gjort betydelige fremskridt med den skatte- og afgiftspolitiske pakke, som er beskrevet i konklusionerne fra Det Europæiske Råd i Helsingfors. Første skridt var den enighed om vejen frem med hensyn til beskatning af renteindtægter fra opsparing, som opnåedes på topmødet i Santa Maria da Feira i juni 2000. Efterfølgende nåede Økofin-Rådet på mødet den 26.-27. november 2000 til enighed om skattepakken som en samlet pakke med det mål at få pakken endeligt vedtaget i Rådet i slutningen af 2002.

Kommissionen og Rådet fremlagde en rapport om de offentlige finansers bidrag til vækst og beskæftigelse for Det Europæiske Råd i Stockholm i marts 2001. Den fælles rapport omhandler blandt andet behovet for at fastholde sunde offentlige finanser, udvikle mere beskæftigelsesfremmende skatte- og socialsikringssystemer samt omlægge de offentlige udgifter, således at både fysisk og human kapitalakkumulation tillægges større betydning.

(1) Forslag til Europa-Parlamentets og Rådets direktiv om arbejdsmarkedsorienterede pensionskassers aktiviteter (KOM(2000) 507 endelig udg).

(2) Forslag til Europa-Parlamentets og Rådets forordning om anvendelse af internationale regnskabsstandarder (KOM(2001) 80 endelig udg).

(3) Det Økonomiske og Finansielle Udvalgs undergruppe vedrørende kort- og langfristede statspapirer.

(4) Forslag til Rådets og Europa-Parlamentets direktiv om finansiel sikkerhedsstillelse (KOM(2001) 168 endelig udg).

(5) Statusrapport om handlingsplanen for risikovillig kapital (KOM(2000) 658 endelig udg).